
Fémionok hatása a TEM-1 β-laktamáz enzimre

A β-laktámok a leggyakrabban használt antibakteriális szerek bakteriális fertőzések kezelésére. A baktériumok olyan védekezési mechanizmust fejlesztettek ki, melyben a β-laktamáz enzimek katalizálják a β-laktám antibiotikumok hidrolízisét. Ez a mechanizmus felelős a baktériumok β-laktám antibiotikumokkal szembeni rezisztenciájáért [1]. A β-laktamáz enzimeket négy, A, B C és D osztályba sorolják, amelyeket specifikus szekvencia-motívumok alapján azonosítanak, de a hidrolitikus mechanizmus alapvető sajátságai is megkülönbözteti őket. Az aktívhely szerint az A, C, és D osztályok az ún. szerin β-laktamázok, míg a B osztályba a metallo β-laktamázok tartoznak [2].
Az A osztályba tartozó TEM-1 β-laktamáz, bár nem metalloenzim, rendelkezik lehetséges fémkötő helyekkel. Laboratóriumunkban ezt az enzimet Ni(II)-affinitás kromatográfiás módszerrel sikerült tisztítani [3], ami alátámasztja azt a feltételezést, hogy az enzim fémionokat köthet meg. Emiatt érdemes megvizsgálni, hogyan hatnak a különböző fémionok az enzimre, és hogyan viselkedik fémionok jelenlétében a β-laktám antibiotikumokkal szemben.
TDK munkám során a TEM-1 β-laktamáz enzimet vizsgáltam Hg(II), Ni(II) és Cd(II) jelenlétében. A fehérje tisztítását Ni(II)-affinitás és ioncsere kromatográfiás eljárásokkal végeztem, és az eredményt poli-akrilamid gélelektroforézissel ellenőriztem. A fehérje másodlagos szerkezetének vizsgálatára CD-spektrometriát alkalmaztam. A tisztított TEM-1 β-laktamáz katalitikus aktivitását ampicillin szubsztráttal UV abszorpciós spektrométer segítségével tanulmányoztam.
A kapott eredmények alapján az a következtetés vonható le, hogy a TEM-1 β-laktamáz enzim másodlagos szerkezetére és működésére a legnagyobb hatást a Hg(II) ionok gyakorolták.
[1] Kotra L.P., Mobashery S., Bulletin de l'Institut Pasteurresistance, 139-150 (1998)
[2] Xiu Chen, Yuhua Li, Yan Zhang, Jianting Yang, Liujiao Bian, Journal of Chromatography B, 75-83 (2017)
[3] Zeyad H. Nafaee, Éva Hunyadi-Gulyás, Béla Gyurcsik, Protein Expression and Purification (2022)



